Video: Speelding met oorlede ma se stem roer harteAntonio Vargas en sy seun, Antonio jr. (Foto: Facebook/Anthony Vargas) ŉ Seun van Florida in die VSA het hierdie Kersfees ŉ geskenk ontvang wat harte reg oor die wêreld geroer het. Internetgebruikers is gaande oor ŉ video wat die ronde doen van die seun, Antonio, wat die geskenk, ŉ opgestopte apie, oopmaak. Sodra hy op die apie se hande druk, speel sy oorlede ma se stem. Volgens The Daily Mail het die seun se pa, Antonio Vargas snr. van Orlando, die aanloop tot dié aangrypende oomblik op kamera vasgelê – van waar hy die apie spesiaal vir Antonio jr. laat maak het, tot waar sy seun in trane uitbars terwyl hy die speelding styf teen sy bors vasdruk. Antonio jr. se ma is in Julie vanjaar skielik oorlede. Sy pa het verskeie opnames van haar stem gehad waar sy met “haar klein apie” praat. Vargas het die opnames na die maatskappy Build-A-Bear geneem. Die apie. Elke keer wanneer Antonio jr. op die apie se hande, voete of magie druk, speel ŉ opname van sy oorlede ma wat sê: ‘Gee my ŉ groot drukkie, ek is lief vir jou,’ of ‘Ek is so lief vir julle en sal altyd wees,’ en ‘Sê vir hom mamma is lief vir hom’. “Dit is regtig ŉ aangrypende oomblik vir my as ouer om hierdie speelding te maak met ŉ hartklop wat met my seun kan praat,” het Vargas gesê. “Sy ma is op 4 Julie oorlede. Ons het hom altyd ons ‘klein apie’ genoem. So op Kersdag is sy droom bewaarheid.”